9. การควบคุมภายใน

ระบบการควบคุมภายในของบริษัทจะถูกประเมินโดยหน่วยงานตรวจสอบภายใน (Internal
Audit) และมีการตรวจสอบระบบการปฏิบัติงานในฝ่ายต่างๆ
ของบริษัทตามแผนการตรวจสอบประจำปีที่ได้รับอนุมัติจากฝ่ายบริหาร และคณะกรรมการตรวจสอบ
(Audit Committee) รวมทั้ง บริษัทมีการจัดตั้งคณะกรรมการตรวจสอบ (Audit Committee)
เพื่อควบคุมและสอบทานระบบการควบคุมภายในของบริษัท และว่าจ้างผู้สอบบัญชีภายนอก คือ บริษัท
สอบบัญชีธรรมนิติ จำกัด

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี (Yearly Audit Plan)
โดยมีการเปิดโครงการตรวจสอบ ซึ่งจะแจ้งให้แก่ฝ่ายที่เกี่ยวข้องรับทราบ
จากนั้นจะทำการสำรวจเบื้องต้น (Preliminary Survey) กำหนดแผนงานตรวจสอบ (Audit
Program) และดำเนินการตรวจสอบ ตามลำดับ
และเมื่อการตรวจสอบเสร็จสิ้นลงจะรายงานผลให้แก่ฝ่ายบริหาร และคณะกรรมการตรวจสอบ
(Audit Committee) รับทราบ
หลังจากนั้นจะมีการติดตามผลการตรวจสอบและจัดเก็บเอกสารที่สำคัญไว้เพื่อเป็นหลักฐาน ทั้งนี้
งานตรวจสอบภายในจะมีการตรวจสอบระบบการควบคุมภายในของบริษัทอย่างสม่ำเสมอตลอดทั้งปี
โดยจะหมุนเวียนตรวจสอบในแต่ละฝ่ายตามแผนการตรวจสอบประจำปี

(โปรดดูรายละเอียดเพิ่มเติมในหัวข้อที่ 8.4 การกำกับดูแลกิจการ ข้อ 5.3 บทบาท หน้าที่
และความรับผิดชอบของคณะกรรมการ)

แบบสรุปความเห็นเกี่ยวกับความเพียงพอและความเหมาะสมของระบบควบคุมภายในประจำปี 2554

คณะกรรมการบริษัท ได้มอบหมายให้คณะกรรมการตรวจสอบ
ซึ่งเป็นกรรมการอิสระทำหน้าที่สอบทานความเพียงพอและความเหมาะสมของระบบการควบคุมภายในของบริษัท
และการติดตามควบคุมดูแลการดำเนินงานของบริษัทย่อยว่าสามารถป้องกันทรัพย์สินของบริษัท
และบริษัทย่อยจากการที่กรรมการหรือผู้บริหารนำไปใช้โดยมิชอบหรือโดยไม่มีอำนาจ

ในการประชุมคณะกรรมการบริษัท เมื่อวันที่ 22 กุมภาพันธ์ 2555
โดยมีกรรมการตรวจสอบเข้าร่วมประชุมด้วย
คณะกรรมการบริษัทมีความเห็นชอบกับความเห็นของคณะกรรมการตรวจสอบตามแบบประเมินและแบบสรุปความเห็นเกี่ยวกับความเพียงพอและความเหมาะสมของระบบการควบคุมภายในประจำปี
2554 ซึ่งสรุปได้ว่า บริษัทมีระบบการควบคุมภายใน
และมีระบบการติดตามควบคุมดูแลการดำเนินงานของบริษัทย่อยอย่างเหมาะสมและมีประสิทธิผล
นอกจากนี้ บริษัทยังได้จัดให้มีระบบการควบคุมภายในและการบริหาร
ความเสี่ยงตามกรอบงานการบริหารความเสี่ยง โดยอ้างอิงตามมาตรฐานสากลของ COSO-ERM
(The Committee of Sponsoring Organizations of the Treadway
Commission-Enterprise Risk Management)
ซึ่งมีความสัมพันธ์กับการดำเนินธุรกิจและกระบวนการบริหารงานโดยมีรายละเอียดดังนี้

1.  สภาพแวดล้อมภายในบริษัท (Internal Environment)

  บริษัทมีการจัดโครงสร้างองค์กรโดยเน้นการแบ่งแยกตามหน้าที่อย่างชัดเจนและได้ให้ความสำคัญกับการกำกับดูแลกิจการที่ดี
  โดยได้จัดให้มีนโยบายและคู่มือในเรื่องต่างๆ ที่สำคัญ เช่น นโยบายบรรษัทภิบาล
  นโยบายการบริหารความเสี่ยง นโยบายความรับผิดชอบต่อสังคม นโยบาย JV Core
  Principle นโยบายคุณภาพ นโยบายอาชีวอนามัย
  ความปลอดภัยและสภาพแวดล้อมในการทำงาน และคู่มือจรรยาบรรณธุรกิจ (Code of
  Conduct) เป็นต้น ทั้งนี้ มีการแต่งตั้งคณะทำงานจรรยาบรรณธุรกิจ
  โดยจรรยาบรรณธุรกิจของบริษัทถือเป็นวินัยอย่างหนึ่งซึ่งกรรมการและพนักงานต้องปฏิบัติตาม
  และเพื่อให้มั่นใจว่าได้มีการปฏิบัติตามที่เป็นรูปธรรม
  จึงได้ให้ผู้บริหารและพนักงานทุกคนประเมินผลตนเองโดยระบบ On-line เป็นประจำทุกปี
  และต้องผ่านเกณฑ์การประเมิน 80% มีการให้ความรู้เกี่ยวกับหลักการการกำกับดูแลกิจการที่ดี
  และการบริหารความเสี่ยงแก่พนักงานทุกระดับอย่างสม่ำเสมอ และพนักงานใหม่
  โดยจัดเป็นหัวข้อที่ชัดเจนในหลักสูตรการปฐมนิเทศ
  บริษัทมีข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทอย่างเป็นลายลักษณ์อักษรไว้ในจรรยาบรรณธุรกิจและคู่มือนโยบาย
  และระเบียบข้อบังคับของบริษัทสำหรับพนักงาน มีการกำหนดค่านิยมองค์การที่สอดคล้องกับวิสัยทัศน์
  พันธกิจ ความสามารถหลักและเป้าหมายองค์การ
  เพื่อให้พนักงานได้ตระหนักในคุณค่าและนำไปปฏิบัติให้เกิดพฤติกรรมที่ดี
  หล่อหลอมเป็นวัฒนธรรมองค์การ ซึ่งจะส่งผลให้เกิดประสิทธิภาพในการปฏิบัติงาน
  อีกทั้งยังได้นำเกณฑ์เรื่องการมุ่งมั่นในหลักบรรษัทภิบาลมาเป็นเกณฑ์ในการประเมินผลการปฏิบัติงานประจำปีของผู้บริหารและพนักงาน

  บริษัทมีการปรับโครงสร้างองค์กรเพื่อเสริมศักยภาพฝ่ายบริหารและให้การดำเนินงานเป็นไป
  อย่างมีประสิทธิภาพ มีการปรับปรุงแบบกำหนดหน้าที่งาน (Job Description)
  และคุณสมบัติของตำแหน่งงาน (Job Specification) ให้สอดคล้องกับโครงสร้างองค์กร
  รวมทั้งมีการกำหนดกระบวนการสรรหาและคัดเลือกพนักงานเพื่อทดแทนพนักงานระดับบริหารที่จะเกษียณอายุ
  นอกจากนี้ ยังมีการปรับปรุงจรรยาบรรณธุรกิจและแบบทดสอบจรรยาบรรณธุรกิจในระบบ
  On-line ให้มีความชัดเจนและเป็นสากลมากยิ่งขึ้น
  รวมทั้งมีการจัดทำโครงการรณรงค์การปลูกฝังค่านิยมและวัฒนธรรมองค์การอย่างต่อเนื่อง

  บริษัทมีการปรับปรุงนโยบายและระเบียบวิธีปฏิบัติงานให้มีความชัดเจนและเหมาะสมมากยิ่งขึ้น
  เช่น นโยบาย JV Core Principle นโยบายความปลอดภัย อาชีวอนามัย
  และสภาพแวดล้อมในการทำงาน
  หลักเกณฑ์การแต่งตั้งและการปฏิบัติหน้าที่ของคณะกรรมการสรรหาและคณะกรรมการกำหนดค่าตอบแทน
  หลักเกณฑ์การประเมินผลการปฏิบัติงานของพนักงาน
  คู่มือนโยบายและระเบียบข้อบังคับของบริษัทสำหรับพนักงาน คู่มือการจัดทำแผนสืบทอดตำแหน่งงาน
  และคู่มือการวางแผนกลยุทธ์และการบริหารความเสี่ยง เป็นต้น
  รวมทั้งมีการจัดทำแผนการจัดการความเสี่ยงกรณีเกิดอุทกภัยในพื้นที่ปฏิบัติงานเพื่อเพิ่มประสิทธิภาพในการปฏิบัติงานให้มากยิ่งขี้น

  บริษัทได้ให้ความสำคัญกับบุคลากรซึ่งถือเป็นทรัพยากรที่สำคัญที่สุด
  โดยจัดให้มีการพัฒนาฝึกอบรมความรู้ ทักษะ
  และความสามารถให้เหมาะสมกับพนักงานและงานที่ได้รับมอบหมาย เช่น
  แผนการฝึกอบรมตามหลักสูตรที่กำหนดในแผนพัฒนารายบุคคล(Individual Development
  Plan) แผนพัฒนาความรู้ภาษาอังกฤษ และแผนการฝึกอบรมของผู้สืบทอดตำแหน่งงาน
  เพื่อเป็นการเตรียมความพร้อมสำหรับตำแหน่งผู้บริหารในอนาคต

  นอกจากนี้ จากผลการสำรวจการกำกับดูแลกิจการบริษัทจดทะเบียนไทยประจำปี 2554
  โดยสมาคมส่งเสริมสถาบันกรรมการบริษัทไทย(IOD)
  บริษัทได้รับการจัดอันดับการกำกับดูแลกิจการอยู่ในเกณฑ์ดีเลิศเช่นเดียวกับปีที่ผ่านมา
  และยังได้รับรางวัลที่สำคัญ ได้แก่ รางวัลสถานประกอบการดีเด่นด้านความปลอดภัย อาชีวอนามัย
  และสภาพแวดล้อมในการทำงานระดับประเทศ ประจำปี 2554 ทั้ง 3 พื้นที่ ได้แก่
  พื้นที่ท่าอากาศยานดอนเมือง พื้นที่คลังน้ำมันสุวรรณภูมิ และพื้นที่สถานีบริการน้ำมันอากาศยาน
  ท่าอากาศยานสุวรรณภูมิ และรางวัลชนะเลิศโครงการรณรงค์ขจัดวัสดุที่เป็นอันตรายต่ออากาศยาน
  (Foreign Object Damage : FOD) ณ ท่าอากาศยานสุวรรณภูมิ ประจำปี 2554 รวมทั้ง
  ได้รับประกาศนียบัตร เรื่อง
  “การเป็นองค์กรนำร่องในโครงการส่งเสริมการจัดทำคาร์บอนฟุตพริ้นท์ขององค์กร
  และได้จัดทำคาร์บอนฟุตพริ้นท์ขององค์กร”
  จากองค์การบริหารจัดการก๊าซเรือนกระจก(องค์การมหาชน)
  และศูนย์เทคโนโลยีโลหะและวัสดุแห่งชาติ สำนักงานพัฒนาวิทยาศาสตร์และเทคโนโลยีแห่งชาติ
  กระทรวงวิทยาศาสตร์และเทคโนโลยี (MTEC)

2.  การกำหนดวัตถุประสงค์ (Objective Setting)

  บริษัท มีการจัดทำแผนกลยุทธ์บริษัทโดยมีการกำหนดเป้าหมายองค์การที่ชัดเจนและวัดผลได้
  รวมทั้งวัดผลสำเร็จโดยใช้ดัชนีชี้วัดผลการดำเนินงาน (Key Performance Indicators :
  KPIs) มีการกำหนดวัตถุประสงค์เชิงกลยุทธ์ให้สอดคล้องกับเป้าหมายในแผนกลยุทธ์
  และความเสี่ยงที่ยอมรับได้ ตามแนวคิด Balanced Scorecard แยกตามแต่ละมุมมอง ได้แก่
  ด้านการเงิน ด้านลูกค้า ด้านกระบวนการจัดการภายใน และด้านการเรียนรู้และพัฒนา
  มีการกำหนดดัชนีชี้วัดความเสี่ยงระดับองค์การและกระบวนการ(Key Risk Indicators :
  KRIs) มีการกำหนดระดับความเสี่ยงที่ยอมรับได้ (Risk Tolerance)
  มีการกำหนดวัตถุประสงค์ในระบบคุณภาพ(ISO 9001) และวัตถุประสงค์ด้านอาชีวอนามัย
  ความปลอดภัย และสภาพแวดล้อมในการทำงาน (OHSAS 18001:2007)

  บริษัทมีการปรับปรุงดัชนีชี้วัดผลการดำเนินงาน (KPIs) และเป้าหมายของ KPIs
  ให้สอดคล้องกับเป้าหมายตามแผนกลยุทธ์ รวมทั้งมีระบบงบประมาณที่เป็นตัวสะท้อน
  และควบคุมการดำเนินงานให้มีประสิทธิภาพมากยิ่งขึ้น

3.  การบ่งชี้เหตุการณ์ (Event Identification)

  บริษัทมีการนำวัตถุประสงค์ระดับองค์การ
  และกระบวนการที่ปรับปรุงใหม่มาบ่งชี้เหตุการณ์หรือปัจจัยเสี่ยงต่างๆ
  ที่อาจจะเกิดขึ้นอย่างเหมาะสมและต่อเนื่อง
  โดยพิจารณาจากแหล่งความเสี่ยงภายในและภายนอกบริษัท ได้แก่ ความเสี่ยงด้านการเงิน,
  ด้านปฏิบัติการ, ด้านการเมือง, ด้านเศรษฐกิจ และด้านภัยธรรมชาติ

  บริษัทมีการปรับปรุงประเด็นความเสี่ยง แผนควบคุมความเสี่ยง ดัชนีชี้วัดความเสี่ยง (Key Risk
  Indicators : KRIs) ระดับความเสี่ยงที่ยอมรับได้ (Risk Tolerance)
  และจุดชี้วัดความเสี่ยง (Trigger Point) ซึ่งถือเป็นระบบเตือนภัยล่วงหน้า (Early
  Warning System) ให้สอดคล้องกับเป้าหมายตามแผนกลยุทธ์
  เพื่อแก้ไขปัญหาที่อาจจะเกิดขึ้นได้ทันเหตุการณ์
  และมีการจัดทำแผนการดำเนินการในกรณีเหตุการณ์ปกติและเหตุการณ์วิกฤต (Crisis
  Management)
  รวมทั้งมีระบบของการติดตามและรายงานผลการดำเนินงานตามแผนการบริหารความเสี่ยงต่อฝ่ายบริหาร
  คณะกรรมการบริหารความเสี่ยง คณะกรรมการตรวจสอบ
  และคณะกรรมการบริษัทให้รับทราบอย่างสม่ำเสมอ

  นอกจากนี้ บริษัทยังได้มีการวิเคราะห์ปัจจัยเสี่ยงต่อการดำเนินธุรกิจของบริษัท ได้แก่
  ภาวะเศรษฐกิจตกต่ำในประเทศสหรัฐอเมริกา และยุโรป
  วิกฤตการณ์ในตะวันออกกลางและแอฟริกาเหนือ และการปรับอัตราค่าจ้างขั้นต่ำเป็น 300 บาท
  รวมทั้งการปรับอัตราเงินเดือนปริญญาตรีขั้นต่ำเป็น 15,000 บาท

4.  การประเมินความเสี่ยง (Risk Assessment)

  บริษัทมีการประเมินและทบทวนความเสี่ยงจากตัวบ่งชี้เหตุการณ์/ปัจจัยความเสี่ยงทั้งเชิงคุณภาพและปริมาณ
  โดยแบ่งเป็นความเสี่ยงระดับองค์การและกระบวนการ และพิจารณาทบทวนโอกาสเกิด
  (Likelihood) และผลกระทบที่อาจจะเกิดขึ้น (Impact) ของแต่ละความเสี่ยงอย่างสม่ำเสมอ
  รวมทั้งมีการจัดระดับความสำคัญของความเสี่ยงเป็นระดับสูง ปานกลาง และต่ำ

  นอกจากนี้ บริษัทยังได้มีการประเมินระดับความเสี่ยงที่เหลืออยู่ (Residual Risk)
  ซึ่งเป็นระดับความเสี่ยงปัจจุบันก่อนที่บริษัทจะกำหนดแผนควบคุมความเสี่ยงเพิ่มเติม
  และระบุระดับเป้าหมาย ความเสี่ยงที่ต้องการ (Target Risk) ให้ลดลง
  เพื่อเป็นขอบเขตในการกำหนดแผนควบคุมความเสี่ยงให้เหมาะสมกับระดับที่บริษัทยอมรับได้

5.  การตอบสนองความเสี่ยง (Risk Response)

  บริษัทมีกระบวนการบริหารความเสี่ยงอย่างเป็นระบบ โดยกำหนดผู้รับผิดชอบในการจัดการ
  ความเสี่ยงและกำหนดวันแล้วเสร็จอย่างชัดเจน
  เพื่อลดโอกาสที่จะเกิดเหตุการณ์ความเสี่ยงและผลกระทบต่อความเสียหายให้อยู่ในระดับที่ยอมรับได้
  รวมทั้งมีการบริหารความเสี่ยงควบคู่ไปกับมาตรการการควบคุมภายในอย่างต่อเนื่อง
  เพื่อให้มีความเหมาะสมกับความเสี่ยงที่เปลี่ยนแปลงไป
  โดยเลือกจัดการกับความเสี่ยงระดับสูงเป็นลำดับแรก ทั้งนี้ บริษัทใช้วิธีการตอบสนองความเสี่ยง
  ประกอบด้วย การกำหนดวิธีเพื่อลดความเสี่ยง(Treat) การยอมรับความเสี่ยง(Take)
  การถ่ายโอนความเสี่ยงไปให้บุคคลที่สาม(Transfer)
  และการไม่ดำเนินการในกิจกรรมที่ก่อให้เกิดความเสี่ยง(Terminate)

  นอกจากนี้ บริษัทยังได้มีการติดตามเหตุการณ์ที่มีผลกระทบต่อการดำเนินธุรกิจของบริษัท และ
  มีมาตรการในการลดความเสี่ยง เช่น

-   เหตุการณ์จากอุทกภัยน้ำท่วมท่าอากาศยานดอนเมือง ทำให้ท่าอากาศยานปิดการให้บริการ
    และระบบของสถานีบริการน้ำมันอากาศยานดอนเมืองของบริษัทเสียหาย
    ต่อมาในภายหลังได้เกิดน้ำท่วมคลังน้ำมันดอนเมือง
    ส่งผลให้การดำเนินงานของบริษัทที่ดอนเมืองต้องหยุดชะงักลง อย่างไรก็ตาม
    เพื่อให้การดำเนินงานของบริษัทสามารถกลับเข้าสู่สภาวะปกติโดยเร็ว
    จึงมีการแต่งตั้งคณะกรรมการฟื้นฟูการดำเนินกิจการ ณ ท่าอากาศยานดอนเมือง
    และคณะทำงาน Rehabilitation Working Team โดยได้กำหนดแผนการดำเนินงาน
    ได้แก่ ภารกิจเร่งด่วนเพื่อป้องกันวิกฤตและลดความสูญเสียให้น้อยที่สุด
    การกู้สถานการณ์ให้รวดเร็วและปลอดภัยที่สุด และการฟื้นฟูโครงสร้างหลักอย่างถาวร
    โดยได้ว่าจ้างบริษัทวิศวกรที่ปรึกษาเพื่อทำการสำรวจและออกแบบระบบป้องกันน้ำท่วมอย่างถาวร
    นอกจากนี้ ยังมีนโยบายให้ความช่วยเหลือและบรรเทาความเดือดร้อนแก่พนักงาน เช่น
    เงินช่วยเหลือกรณีประสบอุทกภัย โครงการเงินกู้ฉุกเฉินจากบริษัท
    หรือโครงการชดเชยดอกเบี้ยในกรณีพนักงานกู้เงินจากสถาบันการเงิน และจัดหาที่พักชั่วคราว
    รวมทั้ง อุปกรณ์ต่างๆ ที่จำเป็นในการดำรงชีวิตในภาวะวิกฤตไว้สำหรับพนักงานและครอบครัว
    เป็นต้น

-   มาตรการเกี่ยวกับภาวะโลกร้อนและนโยบาย Green & Clean Airport
    โดยมีมาตรการในการลดความเสี่ยง เช่น การแต่งตั้งคณะทำงานลดโลกร้อน (Green
    Committee) และกำหนดหน้าที่ ความรับผิดชอบ รวมถึงการจัดทำแผนการปฏิบัติงาน
    และแผนการส่งเสริมความรู้ด้านสิ่งแวดล้อม
    เพื่อให้การจัดการด้านพลังงานของบริษัทเป็นไปอย่างมีประสิทธิภาพ และประสิทธิผล

-   เหตุการณ์อาจเกิดแผ่นดินไหวในประเทศไทยหรือประเทศใกล้เคียงที่อาจเกิดผลกระทบต่อโครงสร้างอาคาร
    ถังน้ำมันและระบบท่อส่งน้ำมันอากาศยาน โดยมีมาตรการในการลดความเสี่ยงแบ่งเป็น 3 ส่วน
    คือ ก่อนเกิดแผ่นดินไหว ขณะเกิดแผ่นดินไหว และหลังเกิดแผ่นดินไหว

-   เหตุการณ์ความผันผวนของอัตราแลกเปลี่ยนสกุลเงินบาทที่แข็งค่าขึ้น
    โดยมีมาตรการในการลดความเสี่ยง ได้แก่
    การทำสัญญาป้องกันความเสี่ยงด้านรายได้อย่างต่อเนื่อง

6.  กิจกรรมการควบคุม (Control Activities)

  คณะกรรมการบริษัทได้แต่งตั้งคณะกรรมการชุดย่อยเพื่อเป็นเครื่องมือสำคัญของคณะกรรมการบริษัทในการกำกับดูแลการดำเนินงานและการบริหารให้มีมาตรฐาน
  ซึ่งคณะกรรมการดังกล่าวได้ปฏิบัติงานภายใต้ขอบเขต
  อำนาจหน้าที่และความรับผิดชอบที่ได้รับมอบหมายจากคณะกรรมการบริษัท

  บริษัทมีการจัดทำคู่มืออำนาจการอนุมัติสั่งการในแต่ละระดับ คู่มือการปฏิบัติงานในเรื่องต่างๆ
  และแบบกำหนดหน้าที่งานไว้อย่างชัดเจนและเป็นลายลักษณ์อักษร
  มีการแบ่งแยกหน้าที่ความรับผิดชอบเกี่ยวกับหน้าที่อนุมัติ
  หน้าที่บันทึกรายการบัญชีและข้อมูลสารสนเทศ
  และหน้าที่ในการดูแลจัดเก็บทรัพย์สินออกจากกันอย่างเด็ดขาด
  มีการจัดทำและปฏิบัติตามระเบียบปฏิบัติเรื่องรายการที่เกี่ยวโยงกัน
  เพื่อให้สอดคล้องกับข้อกำหนดของสำนักงาน ก.ล.ต.
  มีการเตรียมบุคลากรและระบบการจัดการข้อมูลสำหรับการปฏิบัติตามมาตรฐานการบัญชีระหว่างประเทศ
  (International Financial Reporting Standard : IFRS)
  มีการปรับปรุงนโยบายและระเบียบปฏิบัติงานต่างๆ
  อย่างสม่ำเสมอให้สอดคล้องกับสถานการณ์และความเสี่ยงที่เปลี่ยนแปลงไป
  เพื่อให้มั่นใจว่าจะสามารถบรรลุวัตถุประสงค์ที่กำหนดไว้ได้
  และมีมาตรการในการติดตามให้การดำเนินการของบริษัทเป็นไปตามกฎระเบียบของบริษัท
  และกฎหมายที่เกี่ยวข้อง โดยหน่วยงานต่างๆ เช่น
  ส่วนงานบริหารงานกฎหมายและตลาดหลักทรัพย์ ส่วนงานบริหารงานตรวจสอบภายใน
  และส่วนงานบริหารระบบคุณภาพ เป็นต้น

  นอกจากนี้ บริษัทยังได้มีการปรับปรุงระเบียบในการส่งพนักงานไปปฏิบัติงานในบริษัทย่อย
  รวมทั้งมีการกำหนดทิศทางให้บุคคลที่บริษัทแต่งตั้งไปเป็นกรรมการหรือผู้บริหารถือปฏิบัติ
  และให้มีการรายงานผลการดำเนินงานของบริษัทย่อยต่อฝ่ายบริหารเป็นประจำทุกเดือน
  และคณะกรรมการบริษัททุก 6 เดือน

7.  สารสนเทศและการสื่อสาร (Information and Communication )

  บริษัทมีการจัดทำเอกสารประกอบการประชุมที่ระบุข้อมูลที่จำเป็นและเพียงพอต่อการตัดสินใจ
  และจัดส่งให้คณะกรรมการบริษัทภายในระยะเวลาที่กฎหมายกำหนด
  มีการประเมินประสิทธิภาพการประชุมคณะกรรมการบริษัททุกครั้งที่มีการประชุม
  มีการจัดทำรายงานการประชุมคณะกรรมการบริษัทที่มีรายละเอียดเพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการบริษัท
  มีการจัดเก็บเอกสารประกอบการบันทึกบัญชีไว้เป็นหมวดหมู่ และเป็นไปตามที่กฎหมายกำหนด
  มีระบบการสำรองข้อมูล และมีการประชุมระหว่างคณะกรรมการตรวจสอบ ผู้สอบบัญชี
  และฝ่ายบริหารเกี่ยวกับรายงานของผู้สอบบัญชี ผลการดำเนินงานของบริษัทและบริษัทย่อย
  ความเสี่ยงและวิธีการจัดการความเสี่ยง นโยบายการบัญชี การควบคุมภายใน
  และการเปิดเผยรายการระหว่างกัน เป็นต้น

  บริษัทมีช่องทางการติดต่อสื่อสารที่มีประสิทธิภาพและประสิทธิผลสามารถติดต่อสื่อสารได้ทั่วทั้งบริษัท
  และบริษัทย่อย มีระบบการจัดการเอกสารทางอิเล็กทรอนิกส์(Electronic Document
  Management) และระบบบริหารข้อมูลโดยพนักงาน(Employee Self Service Systems)
  โดยมีข้อมูลที่สำคัญ เช่น นโยบายและกฎระเบียบต่างๆ อำนาจการอนุมัติสั่งการ
  การกำกับดูแลกิจการ การบริหารความเสี่ยง และข้อมูลที่เกี่ยวกับพนักงาน เป็นต้น
  จะถูกถ่ายทอดจากผู้บริหารระดับสูงลงสู่พนักงาน และจากพนักงานขึ้นตรงสู่ผู้บริหารระดับสูง
  สำหรับระบบการสื่อสารภายนอกบริษัทได้จัดให้มีแผนกลงทุนสัมพันธ์เพื่อเป็นช่องทางในการสื่อสารระหว่างบริษัทกับนักลงทุนและหน่วยงานภายนอก

  นอกจากนี้ บริษัทยังได้จัดทำรายงานความรับผิดชอบต่อสังคม(Sustainable Report)
  ประกอบด้วยกิจกรรมภายในและภายนอกบริษัทที่คำนึงถึงผู้มีส่วนได้เสียกลุ่มต่างๆ (Corporate
  Social Responsibility : CSR)

8.  การติดตามผล (Monitoring)

  บริษัทได้จัดให้มีการประชุมคณะกรรมการบริษัท ในปี 2554 รวม 5 ครั้ง
  เพื่อพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
  หากผลการดำเนินงานแตกต่างจากเป้าหมาย
  จะมีมติให้ฝ่ายบริหารดำเนินการและรายงานความคืบหน้าต่อคณะกรรมการบริษัท
  รวมทั้งมีการประชุมฝ่ายบริหารอย่างสม่ำเสมอเป็นประจำทุกเดือน
  เพื่อพิจารณาและติดตามผลการดำเนินงานให้เป็นไปตามเป้าหมายที่ตั้งไว้
  รวมทั้งรายงานให้คณะกรรมการบริษัททราบ มีการนำระบบดัชนีชี้วัดผลการดำเนินงาน (KPIs)
  มาใช้ในการติดตามผล และรายงานผลการดำเนินงานตามแผนกลยุทธ์ต่อคณะกรรมการบริษัททุก
  6เดือน เพื่อให้มั่นใจว่าได้มีการปฏิบัติบรรลุเป้าหมายและวัตถุประสงค์ของบริษัท
  มีระบบการรายงานความคืบหน้าของแผนควบคุมความเสี่ยง
  และการรายงานสถานะดัชนีชี้วัดความเสี่ยงเป็นประจำรายไตรมาส
  มีระบบการรายงานเมื่อดัชนีชี้วัดความเสี่ยงกระทบจุดชี้วัดความเสี่ยง (Trigger Point)
  และไม่อยู่ในระดับความเสี่ยงที่ยอมรับได้ (Risk Tolerance) นอกจากนี้
  เพื่อให้การปฏิบัติงานมีประสิทธิภาพมากยิ่งขึ้น
  คณะกรรมการบริษัทยังกำหนดให้มีการประเมินผลคณะกรรมการชุดย่อยทุกคณะ

  บริษัทได้จัดให้มีการประชุมคณะกรรมการตรวจสอบในปี 2554 รวม 5 ครั้ง
  โดยคณะกรรมการตรวจสอบได้ปฏิบัติหน้าที่ตามกฎบัตรคณะกรรมการตรวจสอบ ได้แก่
  การสอบทานให้บริษัทมีการรายงานทางการเงิน ข้อมูลการดำเนินงาน
  มีระบบการควบคุมภายในและการตรวจสอบภายใน ปฏิบัติตามกฎหมายและข้อผูกพัน
  มีระบบการบริหารความเสี่ยงและดูแลรักษาทรัพย์สิน การเสนอแต่งตั้งผู้สอบบัญชี
  การพิจารณารายการที่เกี่ยวโยงกัน การทบทวนกฎบัตรคณะกรรมการตรวจสอบ
  การประเมินผลการปฏิบัติงานของคณะกรรมการตรวจสอบโดยรวมและของตนเอง
  การประเมินผลการปฏิบัติงานของหัวหน้าส่วนงานบริหารงานตรวจสอบภายใน
  และการพิจารณาความเป็นอิสระของส่วนงานบริหารงานตรวจสอบภายใน
  รวมทั้งการอนุมัติงบประมาณและอัตรากำลังของส่วนงานบริหารงานตรวจสอบภายใน
  และการอนุมัติแผนการตรวจสอบ
  โดยมีการวางแผนการตรวจสอบตามแนวความเสี่ยงเพื่อให้มั่นใจว่ามีการควบคุมภายในที่เหมาะสมต่อการจัดการความเสี่ยง
  โดยมีส่วนงานบริหารงานตรวจสอบภายในซึ่งมีความเป็นอิสระ
  รายงานด้านการตรวจสอบ(Functional) ต่อคณะกรรมการตรวจสอบ
  และรายงานด้านการบริหาร (Administrative) ต่อกรรมการผู้จัดการ มีกฎบัตรของหน่วยงาน
  และทำหน้าที่ตรวจสอบระบบการควบคุมภายใน ระบบการบริหารความเสี่ยง
  รายการที่เกี่ยวโยงกัน การปฏิบัติตามกฎระเบียบและกฎหมายที่เกี่ยวข้องของบริษัทและบริษัทย่อย
  และให้คำปรึกษาแนะนำในด้านต่างๆ รวมทั้ง
  มีการจัดทำแบบประเมินความเพียงพอของระบบการควบคุมภายในของแต่ละระบบงานตามกรอบแนวทาง
  COSO-ERM เพื่อให้มั่นใจว่า
  การปฏิบัติงานของบริษัทและบริษัทย่อยจะบรรลุวัตถุประสงค์ที่กำหนดไว้อย่างมีประสิทธิภาพและประสิทธิผล
  นอกจากนี้ ยังมีการจัดทำคู่มือปฏิบัติงานตรวจสอบเพื่อใช้ยึดถือปฏิบัติให้เป็นไปในทิศทางเดียวกัน

  ผู้สอบบัญชีของบริษัท คือ นายพิชัย ดัชณาภิรมย์แห่ง บริษัท สอบบัญชีธรรมนิติ จำกัด
  ซึ่งเป็นผู้สอบบัญชีที่ได้รับความเห็นชอบจากสำนักงาน ก.ล.ต.
  และเป็นผู้ตรวจสอบงบการเงินรวมของบริษัท และบริษัทย่อย และงบการเงินเฉพาะของบริษัท
  โดยสำหรับปีสิ้นสุดวันที่ 31 ธันวาคม 2554
  ผู้สอบบัญชีได้ศึกษาและประเมินประสิทธิภาพระบบการควบคุมภายในด้านบัญชีที่เห็นว่าจำเป็นเพื่อประโยชน์ในการกำหนดขอบเขต
  วิธีการทดสอบและระยะเวลาที่จะใช้ในการตรวจสอบ
  และไม่พบข้อบกพร่องของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่องบการเงิน
  อย่างไรก็ตาม ผู้สอบบัญชีมิได้ตรวจสอบทุกรายการ หากแต่ใช้วิธีการทดสอบเท่านั้น
  โดยมีวัตถุประสงค์เพื่อประโยชน์ในการสอบบัญชี ดังนั้น
  จึงไม่อาจแสดงความเห็นเกี่ยวกับความมีประสิทธิภาพของระบบการควบคุมภายในของบริษัท